Vahel on õnne, eelmistest kudumistest on järele jäänud lõngu, mis lausa peavad kokku punutud saama.        Lõngad on erinevatelt tootjatelt, must ja hõbedane Katia Brisa ja metalse läikega on  Schachenmayr Nomotta Brilliant. Mõlema koostises  enam-vähem pooleks puuvilla kui viskoosi.    Hõbedase hõlmikuga olid mul veel möödunud suvel teised plaanid, tahtsin teha täissiidist kleidi kootud ülaosaga. Kudusin hõlmiku juba toona valmis, kangas kodus Tallinnas peab oma aega aga veel ootama, sest need lõngad siin tahtsid kokku saada. Kudusingi hoopis endale siki-sakilise suvepluusi. Inspiratsiooni pluusi alumise osa kudumiseks sain tänavukevadisest Soome ajakirjast Moda, seal oli seesama ammutuntud ja peaaegu samavärviline sik-sakmuster ühel  suvetopil.            Hõlmik kootud ja küljeõmblused kokku silmatud, libistasin allääre silmused ringvardale  ja kudusin ülalt alla lihtsat, aga alati efektset sakilist mustrit. Vahepeal kudusin valmis ka varrukad ja allesjäänud lõngaga jätkasin sakkide kudumist. Nii saingi pea kogu lõnga ära kasutada.          Hõlmiku servad heegeldasin üle vähikäiguga.  Sel korral kudusin hõlmiku varrastega 3 ja sakid 2,5 ringvarrastel. Sai pisut väiksemate, kombekate õhksilmustega soliidne kudum.              Mulle meeldivad viskoosisegused kudumid, praegu varrastel järgmine ja jälle iseendale (oh seda ahnust).    Lisan siis täna, päev hiljem, veel ühe pildi.